Zásahy hliadok MsP v 36. týždni 
	V týždni od 6. septembra do 12. septembra 2010 preverovali hliadky mestskej polície v hlavnom meste 1960 udalostí. Medzi nimi bolo aj 237 takých, ktoré po overení hliadkami priamo na mieste sa ukázali ako neopodstatnené.
	Opodstatnenými boli ale priestupky motoristov voči pravidlám bezpečnosti a plynulosti v cestnej premávke a podobných porušení zistili a riešili hliadky mestskej polície v priebehu týždňa  1311. Na miestach vyhradených pre zdravotne postihnutých občanov bez oprávnenia parkovať na nich odstavili svoje vozidlá piati vodiči.
	V oblasti porušení pravidiel verejného poriadku riešili hliadky 21 porušení a majitelia psov obchádzaním všeobecne záväzných nariadení týkajúcich sa podmienok chovu psov tieto porušili 28 krát.
	Značná časť porušení všeobecne záväzných nariadení opäť súvisela s čistotou a poriadkom a tu zistili a riešili hliadky 116 priestupkov. Na neporiadok okolo kontajnerových stojísk príslušných správcov upozorňovali hliadky 18 krát.
	Z trávnatých plôch si miesto zaparkovania pre svojho štvorkolesového tátoša urobilo 20 motoristov a pravidlá ambulantného predaja a trhového poriadku nerešpektovalo 9 predajcov. Deväť priestupkov súviselo s nedodržaním stanovených prevádzkových hodín.
	Štatistika mestskej polície v sledovanom týždni ďalej prezrádza, že v pešej zóne zistili hliadky MsP 14 porušení a alkoholické nápoje na verejných priestranstvách napriek zákazu ich konzumácie si doprialo 89 konzumentov. Prípady obťažovania okoloidúcich riešili hliadky 19 krát.
	Do štatistiky mestskej polície prispeli aj fajčiari nerešpektujúci niektoré ustanovenia zákona na ochranu nefajčiarov tým, že cigarety sa nevedia vzdať ani na zastávkach mestskej hromadnej dopravy. Tých bolo v priebehu týždňa 30.
	Najviac priestupkov v 36. týždni sa stalo na Námestí SNP a to 50. Na parkoviskách odťahovacích služieb skončilo 141 vozidiel a 665 motoristov si na svojich vozidlách našlo blokovacie zariadenie.